#

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՖԻՆԱՆՍՆԵՐԻ ՆԱԽԱՐԱՐ**

<< 20 >> մայիսի 2021թ.

 N 213-Լ

\_\_\_\_\_\_\_\_\_\_\_\_\_\_\_\_\_

 **Հ Ր Ա Մ Ա Ն**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՖԻՆԱՆՍՆԵՐԻ ՆԱԽԱՐԱՐԻ

2018 ԹՎԱԿԱՆԻ ՍԵՊՏԵՄԲԵՐԻ 28 - Ի N 479 - Լ ՀՐԱՄԱՆՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ

Ղեկավարվելով «Նորմատիվ իրավական ակտերի մասին» օրենքի 33-րդ հոդվածով, Հայաստանի Հանրապետության վարչապետի 2018 թվականի հունիսի 11-ի N 743-Լ որոշմամբ հաստատված Հայաստանի Հանրապետության ֆինանսների նախարարության կանոնադրության 18-րդ կետի 7-րդ և 20-րդ ենթակետերով և հիմք ընդունելով Հայաստանի Հանրապետության կառավարության 2020 թվականի նոյեմբերի 26-ի «Զ**որահավաքային մարմինների օրինակելի կանոնադրությունը հաստատելու և Հայաստանի Հանրապետության կառավարության 2002 թվականի մայիսի 20-ի N 591 որոշումն ուժը կորցրած ճանաչելու մասին**» N 1880-Լ որոշումը.

ՀՐԱՄԱՅՈՒՄ ԵՄ՝

1. Հայաստանի Հանրապետության ֆինանսների նախարարի 2018 թվականի սեպտեմբերի 28-ի «Հայաստանի Հանրապետության ֆինանսների նախարարության զորահավաքային նախապատրաստության և քաղաքացիական պաշտպանության բաժնի կանոնադրությունը հաստատելու մասին» N 479-Լ հրամանի հավելվածը շարադրել նոր խմբագրությամբ՝ համաձայն հավելվածի:

ՊԱՇՏՈՆԱԿԱՏԱՐ՝ Ա.ՋԱՆՋՈՒՂԱԶՅԱՆ

Հավելված

Հայաստանի Հանրապետության ֆինանսների նա­խա­­րարի

« 20 » մայիսի 2021թ. N 213 -Լ հրամանի

Հավելված

Հայաստանի Հանրապետության ֆինանսների նա­խա­­րարի

« 28 » սեպտեմբերի 2018թ. N 479 - Լ հրամանի

 ԿԱՆՈՆԱԴՐՈՒԹՅՈՒՆ

ՖԻՆԱՆՍՆԵՐԻ ՆԱԽԱՐԱՐՈՒԹՅԱՆ

ԶՈՐԱՀԱՎԱՔԱՅԻՆ ՆԱԽԱՊԱՏՐԱՍՏՈՒԹՅԱՆ ԵՎ

ՔԱՂԱՔԱՑԻԱԿԱՆ ՊԱՇՏՊԱՆՈՒԹՅԱՆ ԲԱԺՆԻ

I. ԸՆԴՀԱՆՈՒՐ ԴՐՈՒՅԹՆԵՐ

1. Ֆինանսների նախարարության (այսուհետ՝ Նախարարություն) զորահավաքային նախապատրաստության և քաղաքացիական պաշտպանության բաժինը (այսուհետ՝ Բաժին) Նախարարության աջակցող մասնագիտական կառուցվածքային ստորաբաժանում է, որը կազմավորվել է Հայաստանի Հանրապետության վարչապետի 2018 թվա­կանի հունիսի 11-ի N 743-Լ որոշման համաձայն։

2. Բաժինն իր գործունեությունն իրականացնելիս ղեկավարվում է Հայաստանի Հանրապետության Սահմանադրության, օրենքների, այլ իրավական ակտերի, իր կանոնադրության և Նախարարության գործունեությունը ռազմական դրության աշխատանքային ռեժիմների փոխադրման ներքին պլանի հիման վրա։

3. Հայաստանի Հանրապետության ֆինանսների նախարարը (այսուհետ՝ Նախարար) հաստատում է Բաժնի կանոնադրությունը, այդ թվում՝ կառուցվածքը և կանոնադրության մեջ կատարում փոփոխություններ։

II. ԲԱԺՆԻ ՀԻՄԱՆԿԱՆ ԽՆԴԻՐՆԵՐԸ

4. Բաժնի հիմնական խնդիրներն են`

1) Նախարարության ռազմական դրության աշխատանքային ռեժիմի պայմաններում զորահավաքային նախապատրաստության ապահովման կազմակերպումը.

2) Նախարարության գործունեությունը ռազմական դրության աշխատանքային ռեժիմի փոխադրմանն օժանդակումը.

3) Նախարարության զորահավաքային և քաղաքացիական պաշտպանության պլաններից բխող գործառույթների իրանակացման կազմակերպումը.

4) Բաժնի իրավասությունների շրջանակներում Հայաստանի Հանրապետության օրենսդրությամբ Նախարարությանը վերապահված լիազորությունների լիարժեք և արդյունավետ իրականացման ապահովումը.

5) Հայաստանի Հանրապետության օրենսդրությամբ սահմանված այլ նպատակների և խնդիրների կատարման ապահովումը:

 III. ԲԱԺՆԻ ԳՈՐԾԱՌՈՒՅԹՆԵՐԸ

5. Բաժնի գործառույթներն են՝

1) Նախարարության գործունեությունը ռազմական դրության աշխատանքային ռեժիմի փոխադրման, զորահավաքային և քաղաքացիական պաշտպանության պլանների մշակման աշխատանքների մեթոդական, տեղեկատվական և կազմակերպական աջակցությունը և մասնակցությունն այդ պլանների իրագործմանը.

2) զորահավաքային նախապատրաստության շրջանակներում կազմակերպվող ուսումնավարժական հավաքներին և պարապմունքներին մասնակցության նախապատրաստության ապահովումը.

3) Նախարարության աշխատող պահեստազորայինների ամրագրման աշխատանքների ապահովումը, նրանց զինվորական հաշվառման, պահեստազորային պատրաստության միջոցառումներին և զորահավաքային զորակոչին ներգրավման ուղղությամբ անհրաժեշտ աշխատանքները զինվորական հաշվառում իրականացնող մարմինների հետ.

4) Նախարարության զորահավաքային նախապատրաստության և քաղաքացիական պաշտպանության պլանների կատարումը.

5) արտակարգ իրավիճակներում և ռազմական դրության ժամանակ Նախարարության աշխատողների պաշտպանությունը և Նախարարության համակարգի կայուն գործունեությունն ապահովելու նպատակով կազմակերպչական համալիր միջոցառումների իրականացումը.

6) միջոցառումների կատարման վերաբերյալ և օրենսդրությամբ սահմանված կարգով համապատասխան հաշվետվությունների կազմումը և ներկայացումը բնագավառի պետական լիազոր մարմիններ.

7) վերապահված լիազորությունների շրջանակներում Հայաստանի Հանրապետության կառավարության, այլ նախարարությունների և մարմինների կողմից ներկայացված օրենքների, որոշումների և այլ իրավական ակտերի ուսումնասիրությունը, քննարկումը և համապատասխան եզրակացությունների ներկայացումը.

8) արտակարգ իրավիճակներում բնակչության պաշտպանության, քաղաքացիական պաշտպանության, զորահավաքային նախապատրաստության միջոցառումներով և Հայաստանի Հանրապետության օրենսդրությամբ սահմանված կարգով ֆինանսական համակարգի մարմիններին վերապահված գործառույթների շրջանակներում Բաժնի աշխատակիցների միջգերատեսչական և աշխատանքային այլ խմբերում ու հանձնաժողովներում ընգրկումը.

9) քաղաքացիական պաշտպանության գծով ղեկավար կազմի և անձնակազմի նախապատրաստության և քաղաքացիական պաշտպանության աշխատանքների կատարելագործման վերաբերյալ առաջարկությունների մշակման և դրանց ներկայացման ապահովումը.

10) Հայաստանի Հանրապետության օրենսդրությամբ սահմանված կարգով Բաժնի գաղտնի գործավարության իրականացումը.

11) «Պաշտպանության մասին», «Ռազմական դրության իրավական ռեժիմի մասին», «Քաղաքացիական պաշտպանության մասին» Հայաստանի Հանրապետության օրենքներով, դրանցից բխող նորմատիվ իրավական ակտերով և Նախարարության կանոնադրությամբ Բաժնին վերապահված այլ գործառույթների իրականացումը.

12) Նախարարի և Նախարարության գլխավոր քարտուղարի (այսուհետ՝ Գլխավոր քարտուղար) այլ հանձնանրարականների կատարումը:

IV. ԲԱԺՆԻ ՂԵԿԱՎԱՐՈՒՄԸ

6. Բաժինը ղեկավարում է բաժնի պետը, նրա բացակայության դեպքում՝ բաժնի ավագ մասնագետներից մեկը:

7.Բաժնի պետը հաշվետու է Նախարարին։

8.Բաժնի պետը անմիջական հաշվետու է Գլխավոր քարտուղարին։

9. Բաժնի գործունեության համակարգումը Նախարարի հրամանով իրականացնում է Գլխավոր քարտուղարը։

10. Բաժնի պետին հանձնարարականներ և ցուցումներ տալիս է Նախարարը: Նախարարի հանձնարարությամբ հանձնարարականները կարող է փոխանցել, իր համակարգման լիազորությունների շրջանակներում, Գլխավոր քարտուղարը:

11. Գլխավոր քարտուղարը Բաժնի պետին տալիս է հանձնարարականներ և դրանց կատարման նկատմամբ իրականացնում հսկողություն` արդյունքների մասին տեղեկացնելով Նախարարին:

12. Բաժնի գործառույթների իրականացմամբ ստեղծված փաստաթղթերն ստորագրում է Բաժնի պետը։

13. Բաժնի յուրաքանչյուր քաղաքացիական ծառայողի գործառույթները, իրավունքներն ու պարտականությունները, շփումներն ու հաշվետվողականությունը նկարագրվում և այդ գործառույթները արդյունավետ իրականացնելու համար անհրաժեշտ մասնագիտական գիտելիքներն ու կոմպետենցիաները և կառավարման համակարգում տեղակայվածությունը սահմանվում է Հայաստանի Հանրապետության օրենսդրությամբ սահմանված կարգով հաստատված քաղաքացիական ծառայության պաշտոնի անձնագրով (աշխատատեղի նկարագրով)։